Diari Oficial de la Generalitat Valenciana


Sumari del DOGV 10747, del 13-12-2024 (2024/12722)

RESOLUCIÓ de 4 de desembre de 2024, per la qual es crea el segell electrònic d’actuació administrativa automatitzada.
---------------------------------------------------------------------------------------------------------------------

### Dades del document

Número de DOGV
:   10392

Data del DOGV
:   13-12-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/12624

CVE
:   RGYO-L-7473-12323

Data del document
:   04-12-2024

Organisme emissor
:   Conselleria d'Innovació, Indústria, Comerç i Turisme

Tipus de document
:   Resolució

L’article 49.3a de la Llei orgànica 5/1982, d’1 de juliol, d’Estatut d’Autonomia de la Comunitat Valenciana, establix com a competència exclusiva de la Generalitat les normes de procediment administratiu derivades de les especialitats de l’organització de la Generalitat.

La Llei 39/2015, d’1 d’octubre, del procediment administratiu comú de les administracions públiques, i la Llei 40/2015, d’1 d’octubre, de règim jurídic del sector públic (d’ara en avant, Llei 40/2015), consagren tant el dret de les persones a relacionar-se amb les administracions públiques per mitjans electrònics com la utilització d’estos mitjans per les mateixes administracions.

L’article 40 de la Llei 40/2015 establix que les administracions públiques poden identificar-se mitjançant l’ús d’un segell electrònic reconegut o qualificat que reunisca els requisits exigits per la legislació de firma electrònica.

D’una banda, l’article 41.1 de l’esmentada Llei 40/2015 definix l’actuació administrativa automatitzada com «qualsevol acte o actuació realitzada íntegrament a través de mitjans electrònics per una administració pública en el marc d’un procediment administratiu i en la qual no haja intervingut de manera directa un empleat públic»; i en l’article 41.2 determina que en cas d’actuació administrativa automatitzada, «haurà d’establir-se prèviament l’òrgan o òrgans competents, segons els casos, per a la definició de les especificacions, programació, manteniment, supervisió i control de qualitat i, si és el cas, auditoria del sistema d’informació i del seu codi font. Així mateix, s’indicarà l’òrgan que ha de ser considerat responsable als efectes d’impugnació».

De l’altra banda, l’article 42 assenyala que, en l’exercici de la competència d’actuació  administrativa automatitzada, cada administració pública podrà determinar els supòsits d’utilització, com a sistema de firma electrònica, del segell electrònic basat en un certificat electrònic reconegut o qualificat que reunisca els requisits exigits per la legislació de firma electrònica.

Esta legislació estatal ha sigut desplegada pel Reial decret 203/2021, de 30 de març, pel qual s’aprova el Reglament d’actuació i funcionament del sector públic per mitjans electrònics, que en l’article 15 establix que les administracions públiques podran utilitzar, per a identificar-se de manera electrònica i per a garantir l’origen i la integritat dels documents electrònics, entre altres, el segell electrònic basat en un certificat electrònic qualificat. Així mateix, l’article 20 conté la previsió de la utilització d’estos segells electrònics dins de l’actuació automatitzada dels procediments que cada administració determine.

L’article 19.2 del reglament establix que la relació de segells electrònics utilit-zats, incloent-hi les característiques dels certificats electrònics i els prestadors que els expedixen, haurà de ser pública i accessible per mitjans electrònics i amb este objecte es publicarà en la seu electrònica o seu associada o en el portal d’internet corresponent.

En l’àmbit  autonòmic, el Decret 220/2014, de 12 de desembre, del Consell, pel qual s’aprova el Reglament d’administració electrònica de la Comunitat Valenciana, conté en el títol VI normes sobre l’Administració electrònica. En particular, l’article 79.2 disposa que «la creació de segells electrònics es realitzarà mitjançant una resolució dels òrgans superiors de la conselleria o titulars dels  organismes públics competents, que es publicarà en la seu electrònica», i l’acreditació mitjançant segell electrònic «podrà aplicar-se a qualsevol actuació administrativa de tràmit, així com als actes resolutoris dels procediments, en aquells supòsits expressament establits per una resolució de la conselleria competent en el procediment o actuació concreta en què es pretenguera l’aplicació».

Així mateix, l’article 78 establix que «els sistemes o aplicacions informàtiques que seran utilitzats per a la gestió d’actuacions administratives automatitzades hauran de ser prèviament aprovats mitjançant una resolució de l’òrgan administratiu que tinga atribuïda la competència per a la resolució del procediment, amb un informe previ emés per l’òrgan directiu amb competències horitzontals en matèria de tecnologies de la informació i les comunicacions de la Generalitat».

Ateses les competències atorgades a la persona titular de la conselleria en el Decret 137/2023, de 10 d’agost, del Consell, d’aprovació del Reglament orgànic i funcional de la Conselleria d’Innovació, Indústria, Comerç i Turisme.

Per tot el que s’ha exposat,

RESOLC

*Primer. Objecte i àmbit aplicable*

1. Constituïx l’objecte de la present resolució la creació del segell electrònic de la Conselleria d’Innovació, Indústria, Comerç i Turisme, basat en un certificat electrònic qualificat, com a sistema de firma electrònica per a garantir l’autenticitat i la integritat dels documents en les actuacions administratives automatitzades realitzades en l’exercici de les competències pròpies d’esta conselleria.

2. L’àmbit aplicable de la present resolució s’estén a la totalitat dels òrgans superiors i centres directius dependents de la Conselleria d’Innovació, Indústria, Comerç i Turisme, incloent-hi les seues direccions territorials.

3. Esta resolució no serà aplicable a les actuacions administratives automatitzades realitzades en sistemes d’informació de l’àmbit competencial de les entitats del sector públic instrumental de la Generalitat vinculades o dependents de la Conselleria.

*Segon. Actuacions administratives automatitzades*

1. El segell electrònic qualificat de la Conselleria d’Innovació, Indústria, Comerç i Turisme podrà ser utilitzat per a la identificació, autenticació i firma de les actuacions administratives automatitzades que es duen a terme en esta conselleria.

2 L’actuació administrativa automatitzada no afecta la titularitat de la competència dels òrgans administratius i la seua utilització garantirà en tot cas la seua identificació i exercici.

3. Mitjançant una resolució de l’òrgan directiu competent en la matèria en cada cas, es determinaran els procediments i tràmits als quals es podrà aplicar la utilització del segell electrònic que es crea.

4. Els sistemes o aplicacions informàtiques que s’utilitzaran per a la gestió d’actuacions administratives automatitzades hauran de ser prèviament aprovats mitjançant una resolució de l’òrgan administratiu que tinga atribuïda la competència per a la resolució del procediment, amb l’informe previ d’administració electrònica dictat segons l’article 94 del Decret  220/2014, de 12 de desembre, del Consell, pel qual s’aprova el Reglament d’administració electrònica de la Comunitat Valenciana, i el contingut del qual serà vinculant.

*Tercer. Característiques del segell electrònic*

1. El certificat de segell haurà de ser certificat qualificat, conforme al que es disposa en la secció 5 del capítol III del Reglament (UE) número 910/2014 del Parlament Europeu i del Consell, de 23 de juliol de 2014, relatiu a la identificació electrònica i els servicis de confiança per a les transaccions electròniques en el mercat interior, i per la qual es deroga la Directiva 1999/93/CE; ha de ser expedit per un prestador que complisca les obligacions establides en la secció 3 del capítol III del Reglament (UE) número 910/2014 del Parlament Europeu i del Consell, de 23 de juliol de 2014, per als servicis de confiança qualificats, i vàlid per a l’activitat administrativa automatitzada d’acord amb el que s’establix en els articles 41 i 42 de la Llei 40/2015, d’1  d’octubre,  de règim jurí-dic del sector  públic. A més d’això, haurà d’emetre’s conforme als criteris establits en la normativa tècnica aplicable, tant al prestador de servicis de certificació com a la generació de les dades de verificació de firma (clau pública) i al contingut del mateix certificat, definida en l’Esquema nacional de seguretat.

2. Les característiques tècniques generals del sistema de firma i certificats aplicables al segell electrònic seran les derivades de l’Esquema nacional d’interoperabilitat, segons el que indica el Reial decret 4/2010, de 8 de gener, pel qual es regula l’Esquema nacional d’interoperabilitat en l’àmbit de l’Administració electrònica.

*Quart. Òrgans competents*

1. La titularitat i custòdia del segell electrònic que es crea per la present resolució correspon a la Conselleria d’Innovació, Indústria, Comerç i Turisme.

2. La responsabilitat de la seua utilització correspondrà a l’òrgan superior o directiu que tinga atribuïda la competència per a la resolució del procediment o tràmit objecte d’actuació administrativa automatitzada. Així mateix, serà l’òrgan responsable als efectes d’impugnació.

3. La definició de les especificacions, programació, manteniment, supervisió i control de qualitat i, si és procedent, auditoria del sistema d’informació i del seu codi font corresponen a l’òrgan competent en matèria de tecnologies de la informació i les comunicacions.

*Quint. Verificació del certificat*

La verificació del certificat podrà realitzar-se a través del servici VALIDE de la plataforma de validació de certificats de l’Administració General de l’Estat, en la següent adreça electrònica: <https://valide.redsara.es/>

*Sext. Publicitat*

Esta resolució es publicarà en el *Diari Oficial de la Generalitat Valenciana*  i estarà disponible en la seu electrònica de la Generalitat Valenciana. Així mateix, es publicarà en esta seu la informació sobre els segells electrònics utilitzats per a la realització de les actuacions administratives de manera automatitzada, incloent-hi les característiques dels certificats electrònics i els prestadors que els expedixen.

*Sèptim. Eficàcia*

Esta resolució produirà efectes des del mateix dia que es publique en el *Diari Oficial de la Generalitat Valenciana*.

Contra esta resolució, que posa fi a la via administrativa, es pot interposar un recurs contenciós administratiu, en el termini de dos mesos comptats des de l’endemà de ser publicada en el *Diari Oficial de la Generalitat Valenciana*, davant del Tribunal Superior de Justícia de la Comunitat Valenciana, d’acord amb el que establixen els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, o un recurs potestatiu de reposició davant del mateix òrgan que ha dictat l’acte en el termini d’un mes, de conformitat amb els articles 123 i 124 de la Llei 39/2015, d’1 d’octubre, del procediment administratiu comú de les administracions públiques. Tot això, sense perjuí que es puga interposar qualsevol altre recurs dels previstos en la legislació vigent.

  

València, 4 de desembre de 2024

María Ángela Cano García

Consellera d'Innovació, Indústria, Comerç i Turisme